Toyota Free State Cheetahs News | HULDE AAN WYLE MNR. JOE VENTER
HULDE AAN WYLE MNR. JOE VENTER
Dit was met groot hartseer dat ons van die afsterwe van ons geliefde Joe Venter verneem het. Hy was waarskynlik een van die grootste ondersteuners van Vrystaat Rugby en die Cheetahs en het gereeld wedstryde in die Presidentlosie bygewoon om die spelers aan te moedig.
Joe het 'n ewige jonkheid saam met hom gedra en 'n positiewe ingesteldheid teenoor die lewe geopenbaar.
Hy was 'n befaamde joernalis met 'n diep insig van sport, veral golf en rugby waar sy liefde gelê het.
Joe was in alle opsigte 'n aangename, wonderlike vriend van Vrystaat Rugby gewees en ons sal hom vir altyd daarvan onthou en eer.
Wat Joe so interessant gemaak het is al die interessante en gegewens van rugby wat hy in sy geheue met hom saam gedra het en wat hy gereeld met ons kon deel tydens wedstryde.
Hy was ongetwyfeld 'n groot steunpilaar vir Vrystaat Rugby en het oor baie jare sy gewig by ons in gegooi.
Ons sal ons geliefde vriend Joe baie mis en dit is nie net leë woorde nie maar 'n werklike gemis by wedstryde en geselsies by die kantore wanneer hy vir ons kom kuier het.
Sy sitplek in die Presidentlosie sal leeg wees maar ons sal steeds met mooi herinneringe aan hom dink – aan sy ondersteuning in die moeilike tye en in die wonderlike tye wat ons saam rondom die Curriebeker en ander groot geleenthede ervaar het.
Dit is hartseer om 'n vriend soos Joe te verloor maar dit is wonderlik om positiewe en aangename herinneringe van hom met ons saam te dra die toekoms in.
Joe het voorwaar diep spore in Vrystaat Rugby getrap en mooi herinneringe vir ons almal nagelaat. Hy was 'n opregte Vrystaat Cheetah ondersteuner wat met mooi lewensbeskouinge en standaarde ook dit uit geleef het by die rugby wedstryde.
Ons eer Joe Venter se nagedagtenis en ons betuig ons simpatie en meegevoel aan sy vrou Jules, sy gesin, familie en ook sy vriende.